**Ville Hyvärinen** (s. 6. kesäkuuta 1991 Kuopio) on suomalainen jääkiekkopuolustaja, joka pelaa Saksan kolmanneksi korkeimmalla sarjatasolla Oberliga-joukkue SC Riesserseessa. Hän on pelannut urallaan SM-liigaa Kalevan Pallossa, Rauman Lukossa ja Mikkelin Jukureissa yhteensä 257 runkosarjaottelua tehopistein 4+15=19 ja yhden playoff-ottelun ilman tehopisteitä. Hyvärinen voitti KalPassa SM-pronssia vuonna 2009. Vuosina 2018–2021 hän toimi Jukureiden varakapteenina. Hyvärinen pelasi ison osan urastaan myös Mestiksessä, jossa hän voitti hopeaa Jokipojissa vuonna 2012 ja pronssia Kajaanin Hokissa vuonna 2015. Hyvärinen pelasi myös kauden 2021–2022 monikansallisen Erste Ligan unkarilaisjoukkue DVTK Jegesmedvékissa. Hän aloitti toukokuussa 2022 Jukureiden SM-liigajoukkueen myynti- ja markkinointipäällikkönä.

Ura
---

### Seuraura

Hyvärinen on Kalevan Pallon kasvatti. Hän toimi joukkueen C-nuorten kapteenina kaudella 2006–2007, jolloin Hyvärinen oli runkosarjassa KalPan tehokkain puolustaja tehoilla 2+12=14. Kaudella 2008–2009 hän debytoi KalPan SM-liigajoukkueessa. Hyvärinen esiintyi ensimmäisen kerran SM-liigassa 23. maaliskuuta 2009 viimeisessä puolivälieräottelussa Hämeenlinnan Pallokerhoa vastaan, mutta jäi kuitenkin ilman jääaikaa. Hän voitti kuitenkin kauden päätteeksi SM-pronssia, sillä yksikin kokoonpanomerkintä playoff-otteluun oikeuttaa pelaajan voittamaan SM-mitalin. Huhtikuussa 2009 Hyvärinen teki kolmivuotisen jatkosopimuksen KalPan kanssa.

Kauden 2009–2010 Hyvärinen pelasi kokonaan KalPan A-nuorissa, joiden kapteenina hän toimi. Kaudeksi 2010–2011 Hyvärinen siirtyi edelliskauden KalPan A-nuoria valmentaneen Sami Karppisen perässä Mestis-joukkue Kajaanin Hokkiin. Hän pelasi kauden aikana Mestistä myös alle 20-vuotiaiden maajoukkueessa sekä KalPan A-nuorissa. Kaudeksi 2011–2012 Hyvärinen siirtyi Jokipoikiin, joissa hän voitti Mestis-hopeaa keväällä 2012.

Kesäkuussa 2012 Hyvärinen teki vuoden mittaisen sopimuksen Savonlinnan Pallokerhon kanssa. Hänestä tuli joukkueen varakapteeni. Kaudeksi 2013–2014 Hyvärinen palasi Hokkiin. Loukkaantumiset kuitenkin sotkivat hänen kauttaan ja Hyvärinen pelasi vain 21 runkosarja- ja kolme playoff-ottelua. Toukokuussa 2014 hän teki vuoden mittaisen jatkosopimuksen Hokin kanssa. Kaudeksi 2014–2015 Hyvärinen nimettiin joukkueen varakapteeniksi. Hän toimi kuitenkin lähes koko kauden Hokin kapteenina, kun loukkaantuminen pilasi Jarkko Heikkisen kauden. Hyvärinen jakoi kevään 2015 pudotuspeleissä joukkueen sisäisen tehotilaston voiton Balázs Sebőkin kanssa lukemalla +6.

Kaudeksi 2015–2016 Hyvärinen siirtyi KeuPa HT:hen Rauman Lukon 1+2-vuotisella sopimuksella kiinnittämänä sopimuspelaajana. Hän otti kuitenkin alkukaudella loukkaantumisen myötä pelipaikan Lukon SM-liigakokoonpanosta. Hyvärinen pelasi siellä 33 runkosarja- ja kahdeksan Mestarien liigan ottelua tehden yhden syöttöpisteen. Hänen peliaikansa jäi kuitenkin varsin vähäiseksi ja Hyvärinen haki pelituntumaa myös KeuPasta, kunnes Lukko lähetti hänet siirtotakarajalla helmikuussa 2016 loppukaudeksi KeuPan vahvuuteen. Hyvärinen pelasi tämän jälkeen vain neljä ottelua, kunnes hänen kautensa päättyi loukkaantumiseen helmikuun lopulla. Kaikkiaan Hyvärinen pelasi KeuPassa kauden aikana 16 ottelua.

Hyvärinen siirtyi kaudeksi 2016–2017 vuoden mittaisella sopimuksella SM-liigan nousijajoukkue Mikkelin Jukureiden riveihin. Joukkuetta valmentaa hänelle Lukosta tuttu Risto Dufva. Hyvärinen pelasi kauden aikana myös yhteensä kahdeksan Mestis-ottelua lainalla Iisalmen Peli-Karhuissa ja KeuPassa. Joulukuussa 2016 hän teki vuoden mittaisen jatkosopimuksen Jukureiden kanssa. Kaudella 2017–2018, 13. tammikuuta 2018 vieraissa Tampereen Ilvestä vastaan Hyvärinen teki liigauransa avausmaalin alivoimalla vastustajan tyhjään maaliin uransa 106. runkosarjaottelussaan. Hän teki kauden aikana kaikkiaan 57 runkosarjaottelussa tehot 4+7=11. Maaliskuussa 2018 Hyvärinen teki vuoden mittaisen jatkosopimuksen Jukureiden kanssa.

Kaudeksi 2018–2019 Hyvärinen nimettiin Jukureiden varakapteeniksi. Joulukuussa 2018 hän teki joukkueen kanssa kaksivuotisen jatkosopimuksen. Hyvärinen nimettiin kaudeksi 2019–2020 Jukureiden varakapteeniksi. Hän voitti joukkueen sisäisen tehotilaston lukemalla –1. Hyvärinen kärsi syys-lokakuun 2019 vaihteessa loukkaantumisesta. 15. helmikuuta 2020 hän taklasi Pelicansin Artturi Toivolaa päähän. Hyvärinen ei saanut tilanteesta jäähyä, mutta hänet asetettiin viiden ottelun mittaiseen pelikieltoon.

Hyvärinen siirtyi kaudeksi 2021–2022 vuoden mittaisella sopimuksella monikansallisen Erste Ligan unkarilaisjoukkue DVTK Jegesmedvékiin. Hänen kautensa päättyi kuitenkin kylkiluumurtumaan tammikuussa 2022.

Toukokuussa 2022 Hyvärisen tiedotettiin palaavan Jukureihin ja siirtyvän myynti- ja markkinointipäällikön tehtäviin. Lokakuussa hän siirtyi Saksan kolmanneksi korkeimmalle sarjatasolle Oberliga-joukkue SC Riesserseen riveihin. Hyvärinen hankittiin ensisijaisesti paikkaamaan Christoph Ecklin pitkäaikaista loukkaantumista. Hyvärinen kertoi Jukureiden sosiaalisessa mediassa julkaisemalla videolla viettävänsä uudessa seurassaan ainakin neljä viikkoa. Hän kertoi samalla kuitenkin jatkavansa pelaamisen ohella myös työskentelyä Jukureissa.

### Maajoukkueura

Hyvärinen pelasi alle 18-vuotiaiden MM-kilpailuissa vuonna 2009, jolloin hän voitti pronssia. Yhteensä Hyvärinen on pelannut neljä nuorten ja 21 poikien maaottelua.

Muuta
-----

Hyvärisen isä Tuomo on entinen jalkapalloilija, joka pelasi Mestaruussarjaa Kuopion Palloseurassa topparina yhteensä 271 ottelua, mikä on seuran ennätys. Tuomon serkku Markku Hyvärinen on entinen maajoukkuetason jalkapalloilija sekä jalkapallovalmentaja. Villen äidinisä Ossi "Kusti" Hyppönen pelasi jääkiekon SM-sarjaa hyökkääjänä Kalevan Pallossa, Tampereen Ilveksessä ja Porin Karhuissa yhteensä 95 ottelun verran tehden 90 maalia. Hän voitti Ilveksessä Suomenmestaruuden vuonna 1960 sekä SM-sarjan maalikuninkuuden kahdella edellisellä kaudella.

Kesäkuussa 2019 Ville Hyvärinen äänestettiin Mikkelin Nuorkauppakamarin järjestämässä äänestyksessä Vuoden positiivisimmaksi mikkeliläiseksi. Äänestyksessä annettiin yhteensä yli 1100 ääntä, joista Hyvärinen sai peräti 380 eli reilusti yli 30 prosenttia.

Hyvärinen harrasti myös jalkapalloa maalivahtina Kuopion Palloseurassa 13-vuotiaaksi asti.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2008–2009 | KalPa | A-SM | 36 | 1 | 9 | 10 | 60 | 5 | 0 | 0 | 0 | 0 | U18 | 6 | 0 | 2 | 2 | 0 |
|  | KalPa | SM-liiga | – | – | – | – | – | 1 | 0 | 0 | 0 | 0 |
| 2009–2010 | KalPa | A-SM | 39 | 5 | 13 | 18 | 62 | 3 | 0 | 0 | 0 | 2 |
| 2010–2011 | KalPa | A-SM | 4 | 0 | 3 | 3 | 8 | – | – | – | – | – |
|  | Hokki | Mestis | 39 | 1 | 5 | 6 | 24 | – | – | – | – | – |
|  | Suomi U20 | Mestis | 2 | 0 | 0 | 0 | 0 | – | – | – | – | – |
| 2011–2012 | Jokipojat | Mestis | 29 | 1 | 2 | 3 | 10 | 6 | 0 | 0 | 0 | 6 |
| 2012–2013 | SaPKo | Mestis | 44 | 3 | 7 | 10 | 40 | – | – | – | – | – |
| 2013–2014 | Hokki | Mestis | 21 | 0 | 2 | 2 | 30 | 3 | 1 | 0 | 1 | 4 |
| 2014–2015 | Hokki | Mestis | 52 | 2 | 7 | 9 | 73 | 11 | 0 | 3 | 3 | 4 |
| 2015–2016 | Lukko | SM-liiga | 33 | 0 | 1 | 1 | 14 | – | – | – | – | – |
|  | KeuPa HT | Mestis | 16 | 0 | 2 | 2 | 16 | – | – | – | – | – |
| 2016–2017 | Jukurit | SM-liiga | 35 | 0 | 0 | 0 | 8 | – | – | – | – | – |
|  | IPK | Mestis | 6 | 0 | 2 | 2 | 8 | – | – | – | – | – |
|  | KeuPa HT | Mestis | 2 | 0 | 0 | 0 | 0 | – | – | – | – | – |
| 2017–2018 | Jukurit | SM-liiga | 57 | 4 | 7 | 11 | 34 | – | – | – | – | – |
| 2018–2019 | Jukurit | SM-liiga | 57 | 0 | 2 | 2 | 40 | – | – | – | – | – |
| 2019–2020 | Jukurit | SM-liiga | 39 | 0 | 3 | 3 | 28 | – | – | – | – | – |
| 2020–2021 | Jukurit | SM-liiga | 36 | 0 | 2 | 2 | 40 | – | – | – | – | – |
| 2021–2022 | DVTK Jegesmedvék | Erste Liga | 25 | 1 | 3 | 4 | 24 | – | – | – | – | – |
| 7 kautta | yhteensä | SM-liiga | 257 | 4 | 15 | 19 | 164 | 1 | 0 | 0 | 0 | 0 |
| 7 kautta | yhteensä | Mestis | 211 | 7 | 27 | 34 | 201 | 20 | 1 | 3 | 4 | 14 |
| 1 kausi | yhteensä | Erste Liga | 25 | 1 | 3 | 4 | 24 | – | – | – | – | – |

Lähteet
-------

* Ville Hyvärinen The Internet Hockey Databasessa (englanniksi)
* Ville Hyvärinen Eurohockey-sivustolla (englanniksi)
* Ville Hyvärinen *Elite Prospects*. Everysport Media Group AB.  (englanniksi)

### Viitteet

1. 1 2  Hyssy on Vuoden positiivisin mikkeliläinen! *jukurit.fi*.  27.6.2019. Jukurit HC Oy. Viitattu 4.8.2019.
2. 1 2 3  Peltola, Pasi: Ensimmäisen liigamaalinsa tehnyt Ville Hyvärinen: Isän pelimäärään on matkaa, Ukin saavutuksiin vielä enemmän *ls24.fi*.  18.1.2018. Marva Media Oy. Viitattu 6.9.2019.
3. 1 2 3 4 5 6 7  Ville Hyvärinen *Elite Prospects*. Everysport Media Group AB.  (englanniksi)
4. 1 2  Jukuri-toimisto vahvistuu Ville Hyvärisellä *jukurit.fi*.  13.5.2022. Jukurit HC Oy. Viitattu 12.9.2022.
5. ↑  Elite Prospects - KalPa U16 *eliteprospects.com*. Everysport Media Group AB. Viitattu 17.3.2019. (englanniksi)
6. ↑  Tilastot - Liiga *liiga.fi*.  23.3.2009. Jääkiekon SM-liiga Oy. Viitattu 24.7.2011.
7. ↑  Tolonen, Timo; Koljonen, Juha: KalPan riveissä enimmäkseen onnistumisia – pelaajien arvioinnit kaudelta 2008-09 *Jatkoaika.com*.  1.5.2009. Jatkoaika r.y. Viitattu 6.9.2015.
8. ↑  Ari Ahonen ja Tommi Miettinen vahvistavat KalPaa *Jatkoaika.com*.  14.4.2009. Jatkoaika r.y. Viitattu 24.7.2012.
9. ↑  Hokki nappasi Mäkiahon *Jatkoaika.com*.  7.5.2010. Jatkoaika r.y. Viitattu 24.7.2012.
10. ↑  Jokipojille nippu vahvistuksia *Jatkoaika.com*.  16.5.2011. Jatkoaika r.y. Viitattu 24.7.2012.
11. ↑  SaPKo levensi peräpäätään *Jatkoaika.com*.  16.4.2012. Jatkoaika r.y. Viitattu 24.7.2012.
12. ↑  Hyvärinen palaa Hokkiin *Jatkoaika.com*.  10.5.2013. Jatkoaika r.y. Viitattu 24.9.2013.
13. ↑  Hokin runko vankistuu kolmella jatkajalla *Jatkoaika.com*.  16.5.2014. Jatkoaika r.y. Viitattu 26.5.2014.
14. ↑  Machac jäi ilman sopimusta Hokkiin *Jatkoaika.com*.  16.5.2014. Jatkoaika r.y. Viitattu 6.9.2014.
15. ↑  Elite Prospects - Hokki *eliteprospects.com*. Everysport Media Group AB. Viitattu 17.3.2019. (englanniksi)
16. ↑  KeuPaan uusia kasvoja ja vanhoja jatkajia *Jatkoaika.com*.  11.5.2015. Jatkoaika r.y. Viitattu 2.6.2015.
17. ↑  Kiekkoareena: Hyvärinen vahvistaa loppukauden KeuPaa *Jatkoaika.com*.  15.2.2016. Jatkoaika r.y. Viitattu 14.4.2016.
18. ↑  Setänen, Eetu: Päivä ihmisten joukkueen kanssa *ls24.fi*.  1.3.2016. Marva Media Oy. Viitattu 14.4.2016.
19. ↑  Jukureiden liigajoukkue julki - Rajaniemi ja Asplund mukana *Jatkoaika.com*.  27.4.2016. Jatkoaika r.y. Viitattu 2.5.2016.
20. ↑  Hyvärinen jatkaa Jukureiden takalinjoilla *Jatkoaika.com*.  5.12.2016. Jatkoaika r.y. Viitattu 5.12.2016.
21. ↑  Otteluseuranta *liiga.fi*.  13.1.2018. Jääkiekon SM-liiga Oy. Viitattu 13.1.2018.
22. ↑  Hyvärinen jatkaa Jukureiden takalinjoilla *Jatkoaika.com*.  7.3.2018. Jatkoaika r.y. Viitattu 7.3.2018.
23. ↑  Joulukalenteri - Luukku 9 *jukurit.fi*. Jukurit HC Oy. Viitattu 20.8.2018.
24. ↑  HYVÄRINEN NÄHDÄÄN JATKOSSAKIN JUKURIPAIDASSA *jukurit.fi*.  26.12.2018. Jukurit HC Oy. Viitattu 29.12.2018.
25. ↑  Jukurien kapteenisto tulevalle kaudelle on valittu *jukurit.fi*.  2.8.2019. Jukurit HC Oy. Viitattu 4.8.2019.
26. ↑  Elite Prospects - Jukurit *eliteprospects.com*. Everysport Media Group AB. Viitattu 22.4.2020. (englanniksi)
27. ↑  Kauppinen, Juuso: Jukurien Ville Hyväriselle viiden ottelun pelikielto *liiga.fi*.  18.2.2020. Jääkiekon SM-liiga Oy. Viitattu 22.4.2020.
28. ↑  Ville Hyvärinen a DVTK Jegesmedvék játékosa *dvtk.eu*.  10.8.2021. Diósgyőr FC Kft. Viitattu 10.8.2021. (unkariksi)
29. ↑  Saarela, Mikko: Yllätyssiirto – Jukureiden varakapteenin ura jatkuu Unkarissa *Leijonat.com*.  10.8.2021. Nordic Sport Media. Viitattu 10.8.2021.
30. ↑  Többen is távoznak a DVTK Jegesmedvéktől *dvtk.eu*.  22.7.2022. Diósgyőr FC Kft. Viitattu 12.9.2022. (unkariksi)
31. ↑  SC Riessersee verpflichtet Ville Hyvärinen *scriessersee.de*.  4.10.2022. SC Riessersee Vermarktungs GmbH. Viitattu 4.10.2022. (saksaksi)
32. ↑  Knaappila, Hanna: Jukurien markkinointipäällikkö Ville Hyvärinen hyppää takaisin kaukaloon – ura jatkuu Saksassa *lansi-savo.fi*.  5.10.2022. Kaakon Viestintä Oy. Viitattu 5.10.2022.
33. ↑  Ossi Hyppönen *Elite Prospects*. Everysport Media Group AB.  (englanniksi)